
Tina Beckett

lærte å pakke kofferten nesten før hun lærte å lese. Hun ble født inn i en militærfamilie og har bodd i USA, Puerto Rico, Portugal og Brasil. I tillegg til å reise, liker Tina å kose med mopsen Alex, være sammen med familien og ta lange rideturer med hesten sin.

 




Legene i Buenos Aires

La deg rive med av livet i Buenos Aires! I denne miniserien møter du lidenskapelige og dyktige leger som må navigere medisinske utfordringer, rivalisering og hemmelige kjærlighetsforhold. Med hjertevarmende øyeblikk, krevende arbeidsutfordringer og brennhet kjemi er dette den perfekte serien for deg som liker å lese om kjærlighet i sykehuskorridorene. Mirakeltrillingene er første bok i miniserien Legene i Buenos Aires.

 




Til den herlige familien min!




Prolog

«Bella … querida. Jeg er så lei for det, men jeg kan bare ikke … Vi ble enige om at dette skulle være siste gang.» Sebastián holdt en bunke papirer i hånden.

Hun bøyde hodet og stirret ned i spisebordet, mens hun prøvde å la være å gråte over det siste tapet. Deres siste tap. Hun visste at de hadde vært enige. Seks uker hadde gått siden deres siste IVF-forsøk hadde endt med at hun hadde fått en ny blødning. Det hadde fulgt det samme mønsteret de siste par årene: embryoene ble implantert, og så begynte hun å blø en uke eller to senere og fikk høre at hun hadde mistet dem. Legen hadde til og med forsøkt med en ny hormonkur i håp om at hun denne gangen skulle klare å beholde embryoene.

«Men …» Hun tvang seg til å ikke si noe mer, og nektet å trygle ham om et forsøk til.

Som om han visste at ordene virvlet rundt i hjernen hennes, selv om leppene hennes ikke uttalte dem, ristet Seb langsomt på hodet og presset leppene sammen. Dette var ikke noe han gjorde med lett hjerte.

Hun stirret ned på hendene sine, og visste at han hadde rett. Men etter all denne tiden … etter alle disse forsøkene, hvordan kunne han bare … gi opp?

Det faktum at han ikke hadde nevnt adopsjon eller surrogati, slik han hadde gjort etter den siste mislykkede behandlingen, var talende. Hun løftet hodet og så på ansiktet hans. Det nydelige ansiktet til mannen hun hadde elsket.

Hadde?

Nei. Hun elsket ham fortsatt. Desperat. Men når var siste gang de hadde elsket natten lang? Sist hun hadde strukket seg etter ham uten å være redd for å riste noe løs i livmoren? Alt var blitt så nølende og fryktsomt og … forsiktig. Hun så ned på papirene i hendene hans.

Skilsmisse? Å, herregud, nei! Hun svelget hardt.

«H-hva er det der?»

Han trengte ikke engang å spørre hva hun snakket om. «Jeg har takket ja til et midlertidig oppdrag for Leger Uten Grenser.» En muskel arbeidet i kinnet hans. «Du trenger et pusterom, Bella. Vi trenger litt pusterom.»

En del av henne ville synke sammen i lettelse over at han ikke ville gjøre det helt slutt. Men var ikke dette det samme? En prøveperiode for å se hvordan han ville klare seg uten henne og hennes iherdige forsøk på å bære frem et barn? Han var sikkert lettet over å komme vekk fra henne.

I motsetning til henne, som trengte ham på så mange plan. Særlig akkurat nå. Hun hadde lyst til å rope til ham at han måtte bli, at han i det minste måtte prøve å finne ut av ting. Men hun lurte på om det i det hele tatt var noe igjen å jobbe med. Så hun sa ikke noe av det. I stedet spurte hun bare: «Når drar du?»

«Neste uke.»

Neste uke. Så han hadde allerede søkt på denne stillingen for en stund siden. Hvor lang tid tok det å bli akseptert? Hadde han vært opptatt med å fylle ut skjemaer mens de implanterte embryoene? Tanken gjorde henne sint, og gallen sivet opp i halsen og etterlot en forferdelig smak i munnen.

«Hvor lenge blir du borte?» Ville hun virkelig vite det?

«Jeg har kontrakt for åtte uker i Angola. Men det avhenger av forholdene jeg finner når jeg kommer frem.»

Med andre ord kunne han bli enda lenger. Sinnet hennes steg enda et hakk.

La ham dra. Han hadde allerede bestemt alt dette uten å spørre henne. Uten engang å spørre henne om hun ville bli med ham. I bakhodet hvisket en liten stemme at han hadde spurt henne. For noen år siden, da de fortsatt elsket med en glød som tok pusten fra henne. Da det å prøve å få barn faktisk hadde vært fylt av eventyr og dampende elskov. Før desperasjonen hadde satt inn. Før de hadde henvendt seg til fertilitetsspesialister og alt det innebar. Ja, han hadde spurt henne om Leger Uten Grenser, men hun hadde vært for begeistret over muligheten til å bli mor, så hun hadde bedt ham spørre henne igjen om et år eller to. Det hadde han aldri gjort.

Og det hadde han tydeligvis ikke tenkt å gjøre.

Hun stålsatte seg mot smerten, mot følelsen av å bli forlatt. Så ja, hun lot ham gå. Hun spurte ham ikke engang hvor i Angola han skulle. Kanskje ville adskillelsen nullstille systemet hennes, og hun ville kunne gi slipp på drømmen om å få hans barn en gang for alle. Som førtienåring, og etter ti år med forsøk på å slå oddsen, visste hun at oddsen nå var høyere enn noensinne mot dem. Og hvis han bestemte seg for å skille seg? Hun ville ikke kjempe imot. Det var hun for sliten til. I stedet ville hun bare gå videre med livet og la karrieren være nok.

Så hun sa alt hun kunne si akkurat nå. «Ok. Hvis det er det du vil.»

Hun lovte ikke at hun skulle være her når han kom tilbake, og han spurte ikke. Mens Seb var borte, hadde hun mye å tenke på. Om hva hun ville gjøre med livet sitt, og om han i det hele tatt ville passe inn i det etter dette.

Når den beslutningen først var tatt, var det ingen vei tilbake.

Så hun ønsket ham lykke til og dro videre til jobben, og lot ham pakke eller gjøre det han måtte gjøre. Bella ville gjøre det hun trengte å gjøre, og håpet inderlig at hun kunne finne ut hva det var.

Og snart.




1

En ambulanse stanset med skrikende bremser foran Hospital General de Buenos Aires. Det så ut som om han hadde kommet tilbake til Argentina og sykehuset i rett tid, for det sto to ambulanser til parkert ved den enorme inngangen til akuttmottaket. Sommervarmen syntes å omslutte Sebastián Lopez i et tykt lag som gjorde det vanskelig å puste. Seb gikk bort til den åpne ambulansen for å se om han kunne hjelpe til, men ble møtt av Gabriel Romero, som allerede var i ferd med å hoppe ned og rope ordre til de andre som befant seg inne i bilen. «Vær forsiktig med den nakkekragen.»

Seb kikket inn og kunne bare se gule fjær overalt. Hva i helvete var det? Det så ut som om en diger fugl hadde eksplodert inne i den romslige bilen. Så skjønte han at det var et kostyme. «Hva har du der?»

Gabriel kikket overrasket på ham, og så klappet ambulansearbeideren Seb på ryggen. «Velkommen tilbake, porteño! Eller kaller du ikke Buenos Aires ditt hjem lenger?»

Porteño var ordet argentinerne brukte om folk som kom fra landets hovedstad.

«Veldig morsomt.» Han sendte vennen et blikk. «Jeg antar at pasienten din har øvd med en av karnevalsgruppene?»

«Jepp. Og han tok ett skritt for mye og falt baklengs ned fra scenen og landet på hodet. Han har allerede en stygg hevelse i bakhodet.»

«Ja, ja. La oss få ham inn.»

Gabriel nikket og trakk båren langt nok ut av bilen til at hjulene smalt på plass. Seb skyndte seg mot akuttinngangen og blåste en fjær bort fra munnen mens han kjempet for å holde de lange fjærene fra kostymet unna ansiktet. Han forsøkte å vurdere pasienten mens de gikk, og brukte lommelykten til å lyse på hvert øye. Han hadde kommet tilbake til Argentina for bare noen timer siden, og hadde bestilt et rom på et hotell i nærheten, uten å vite hva slags mottakelse han ville få av Bella når hun fant ut at han var tilbake. Han hadde ikke mye håp på dette tidspunktet.

«Pupillene er likeverdige og reaktive. Det er en god …» Han kikket opp for å forsikre seg om at han ikke kom til å støte på noe, og pennelyset hans stoppet midt i luften da han så et kjent ansikt som kom løpende mot dem.

«Hva har vi her?» Hvis Bella virket forskrekket over kostymet, viste hun det ikke. Hun viste heller ingen reaksjon på ham. Eller kanskje hun bare ikke hadde lagt merke til ham ennå. Eller enda verre, kanskje hun bare ikke ønsket å legge merke til ham. Hun hadde ikke kontaktet ham en eneste gang siden han hadde vært borte de siste to månedene, ikke engang for å ønske ham god jul. Han hadde sendt henne en tekstmelding og hadde til og med forsøkt å ringe, men hadde ikke fått noe svar. Seb var ganske sikker på at det ikke lovet godt for forholdet deres. Han hadde forberedt seg på å motta en skilsmissebegjæring når han kom tilbake. Faktisk hadde han utsatt flyreisen en uke i stedet for å ta den muligheten, selv om han hadde argumentert med seg selv om at det var fordi den lille klinikken han hadde jobbet på, hadde vært overfylt av denguefebertilfeller på den tiden. Men innerst inne visste han at det ikke var derfor han hadde utsatt hjemreisen.

Etter alle fertilitetsproblemene hadde han bestemt seg for at hvis han aldri kom til å bli forelder, så var det greit. Han ville definitivt ikke gå tilbake til det. Ikke med henne. Ikke med noen.

Han betraktet henne mens ambulansepersonalet informerte henne om pasienten. Hun så godt ut. Kurvene som han alltid hadde elsket, så ut til å ha kommet tilbake med full styrke, til tross for de uformelige sykehusklærne som ikke avslørte så mye, og ansiktet glødet. Og det umiddelbare smilet hennes … det var tilbake.

Det hadde tydeligvis vært bra for henne at han dro. Og selv om han visste at ekteskapet hans sannsynligvis var over, var han glad for at det ikke hadde gjort henne nedslått og deprimert. At hun så ut til å ha gjenoppdaget seg selv og sin mening med livet. Han ante bare ikke hvor han passet inn i det. Eller om han gjorde det.

Akkurat da stønnet pasienten, og Seb lente seg frem for å berolige mannen. «Ta det rolig. Du er på sykehuset. Vi skal ta godt vare på deg.»

Da han kikket opp igjen, var Bella blitt helt stille, blikket hennes var festet på ham, og den fargen han nettopp hadde sett i ansiktet hennes, var forsvunnet. Øynene hennes lukket seg i et langt minutt før de åpnet seg igjen. Så var det som om en bryter ble slått på. Kroppen hennes våknet til live igjen og fortsatte arbeidet med pasienten som om hun aldri hadde stoppet. Som om hjemkomsten hans allerede var glemt. Hun hadde ikke engang sagt så mye som hei til ham.

Selv Gabriel virket litt ukomfortabel med den plutselige spenningen i rommet, avsluttet rapporten og overlot pasienten helt og holdent til sykehuspersonalet. Idet han snudde seg for å gå, mumlet han til Seb: «Gi henne litt tid.»

Hadde han ikke allerede gjort det ved å dra til Angola? Hva annet trengte hun tid til? Til å gjøre bruddet endelig? For å finne ut hvordan hun kunne ignorere ham enda mer enn hun allerede gjorde?

Han nikket til vennen som om han forsto ordene, men i virkeligheten snurret hodet hans av en følelse av undergang.

De fikk pasienten inn på et rom og flyttet ham over i en sykehusseng. Hun unngikk fortsatt øyekontakt. Vel, til helvete med dette. Han hadde ikke tenkt å gå på nåler rundt henne eller noen andre. Han kunne ikke gjøre det. Ikke nå lenger.

Han gikk nærmere Bella og bøyde seg ned for å hviske: «Vi må snakke sammen.»

Til slutt så hun på ham igjen og nikket kort. «Når han er stabil.»

Selvsagt. Hva skulle han ellers ha ment? At de bare skulle gå fra pasienten og ordne opp i sine personlige saker i sykehuskorridoren? Nei. De var begge profesjonelle. De måtte jobbe sammen, uansett hva som skjedde mellom dem.

Med mindre hun hadde tenkt å forlate sykehuset? En skarp smerte gikk gjennom magen hans ved tanken på at han aldri skulle få se henne igjen. Selv da han hadde vært i Afrika, hadde han aldri tenkt tanken på å flytte dit eller gjøre oppdraget sitt til noe mer enn en nødløsning for å hjelpe personalet som allerede var på stedet, og som hadde vært så overveldet av pasienter at de hadde slitt med å holde tritt.

Bella var like dyktig i jobben sin som alltid, og rådførte seg kort med ham da de bestemte seg for hvilke tester som måtte tas. En MR-undersøkelse for å utelukke hjerne- eller ryggmargsskade sto øverst på listen.

Etter at de hadde gjennomført den fysiske undersøkelsen for å utelukke andre problemer som de kunne se eller føle, sendte de pasienten av gårde for å få utført skanningen. Det ville ta omtrent førtifem minutter før de kunne få ham inn og gjøre den ferdig, så han snudde seg mot Bella og oppdaget at hun betraktet ham med skeptisk blikk.

«Har du tid til å snakke på kontoret en kort stund?» sa han.

Som felles ledere for akuttmottaket delte de et sted hvor de kunne ha konsultasjoner og møter med personalet. Men så snart han sa ordene, lurte han på om han var gal. Det hadde hendt at han og Bella hadde elsket på kontoret hans i begynnelsen av forholdet deres. Men det var det eneste virkelig private stedet han kunne komme på hvor han kunne snakke med henne.

Men hun ristet på hodet. «Kan vi gå til kafeen rundt hjørnet i stedet?»

«Ja visst. Det går bra.»

«La meg bare fortelle dem hvor jeg er.»

Hvor hun ville være. Ikke dem. Det virket som om hun allerede hadde koblet seg fra ham. Men kanskje var det like greit. Inntil de fant ut hvor de sto, var det bedre å ikke mate ryktebørsen med noe som kunne få folk til å lure på hva som foregikk.

Hovedsakelig fordi han selv var usikker på hva som foregikk.

Så det ble kaffebaren.

*

Da hun hadde sett ham med den pasienten, hadde hjertet hennes hoppet over et slag. Eller kanskje det hadde vært fem eller seks, for sjokket hadde raskt veket plassen for helt andre følelser. Hormoner. Eller kanskje det var fordi hun ikke hadde vært helt sikker på om han kom tilbake i det hele tatt. Det måtte være det.

Seb så like sexy ut der han sto i et virvar av gule fjær som da han kom ut av dusjen helt naken. Men som hun hadde lært de siste par årene, var den slags følelser ikke alltid nok. At kjærligheten deres, i forsøket på å dra den gjennom et minefelt av knuste drømmer, hadde kommet ut av det med rifter og sår, og at den så helt annerledes ut enn den hadde gjort i begynnelsen av forholdet deres. Å, hun elsket ham definitivt fortsatt. Ville fortsatt ha ham. Men i stedet for at forholdet deres hadde modnet gjennom sorgen de hadde delt, så det ut til å ha smuldret opp under påkjenningen.

Hun visste at hun hadde presset ham hardt for å få et barn, men hvis de hadde gitt opp tidligere, da han hadde ønsket det … Hun måtte tvinge hånden til ikke å bevege seg til magen, der tre små vesener stolte på at hun holdt dem trygge. Det betydde ingen store følelsesmessige omveltninger. Det faktum at han ikke engang hadde lagt merke til forandringen i kroppen hennes, var talende.

Å treffe Seb – å fortelle ham om graviditeten – ville ikke det bli en av disse omveltningene?

Hun hadde ikke holdt det skjult for ham med vilje. Hun hadde bare ikke villet fortelle ham det over telefonen. Hun ville ikke at han skulle skynde seg hjem bare på grunn av babyene. Og hvis han valgte å bli i ekteskapet av den grunn? Hun trodde ikke hun kunne gjøre det.

Han kom tilbake fra disken med sin café con leche og urteteen hennes, som hun gudskjelov hadde drukket i årevis, så det kom ikke til å avsløre noe. Men hun kom til å fortelle ham det. Hun var nødt til det.

Hun tok en slurk og sukket da han satte seg ned. Han hadde tilsatt akkurat passe mye sukker. Og det at han husket det, fikk øynene hennes til å svi. Hun blunket og tvang følelsene tilbake. Det var ikke slik hun ønsket at dette møtet skulle foregå. Hun måtte være sterk. Særlig nå.

«Hvordan var reisen din?»

«Bra.» Han stirret på henne i et par sekunder. «Bor du fortsatt i leiligheten?»

Hadde han forventet at hun skulle flytte ut i hans fravær? Smerten skar gjennom brystet hennes, og hun måtte tvinge seg selv til ikke å reagere. «Ja, jeg trodde den var begges.»

Han lente seg tilbake i stolen og dro fingrene gjennom det tykke, svarte håret og skjøv de uregjerlige lokkene bort fra pannen. Det var lengre enn det hadde vært da han dro, og om noe ga det ham en sexy, barsk utstråling.

«Bella, jeg mente det ikke sånn. Jeg trodde bare at du kanskje ville foretrekke å. …» Han stoppet igjen. «Jeg var ikke sikker på om det i det hele tatt fantes en leilighet å komme tilbake til, eller om du hadde leid den ut til noen andre.»

«Den er der fortsatt. Jeg er der fortsatt.» Men hvordan kunne hun fortelle ham at hun ikke syntes det var en god idé at de skulle bo sammen? I hvert fall ikke før de hadde funnet ut av ting. Hun stolte ikke på at hun ikke ville gi etter og falle tilbake i gamle mønstre som hun ikke lenger var sikker på om var sunt for noen av dem. Det var på tide å fortelle ham det. På tide å fortelle ham at han skulle bli far. «Men det er noe jeg vil at du skal vite. Jeg er gravid.»

«Gravid?» En rekke følelser gikk over ansiktet hans. Følelser som hun ikke kunne lese. Eller kanskje hun var for redd for å prøve å finne ut av dem. «Men det siste forsøket mislyktes.»

Brått forsto hun hva han tenkte. At barna ikke var hans. «Men det gjorde det ikke. Da jeg begynte å få blødninger, antok jeg at jeg hadde mistet barnet, fordi det var mønsteret ved de andre IVF-forsøkene. Og jeg gikk ikke for å få det undersøkt med en gang på grunn av alt stresset. Jeg ventet til du var borte for å prøve å finne ut av ting.»

«Så du mistet ikke babyen?»

Ordene hans var forsiktige, som om han var redd for at hvis han sa dem høyt, kunne det bringe ulykke. Hun skjønte det. Hun hadde følt det på samme måte da de hadde tatt ultralyd av henne og fortalt henne den fantastiske nyheten.

«Babyene. Jeg mistet ikke babyene … i flertall.»

Han satte seg opp i stolen. Han var sjokkert. Åpenbart. Men var han også glad? Forferdet? Sint? Hun kunne ikke lenger lese ham slik hun en gang hadde kunnet.

«Er det tvillinger?»

Hun ristet langsomt på hodet, men klarte ikke å hindre et smil i å nå leppene hennes. «Det er tre av dem.»

«Trillinger?» Fingrene hans strøk gjennom håret igjen. «Nei. Det er ikke trygt.»

Trygt? Hva var ikke det? «Hva mener du?»

«Det er en risiko ved å bære på så mange fostre. Hvorfor sa du ikke noe, Bella? Du kunne vel ha svart på en av meldingene mine? Før det var for sent å  …»

For sent til hva? Redusere antallet? Nei. Det var hennes avgjørelse. «Jeg sa det ikke fordi det ikke føltes riktig å gjøre det over telefon. Og jeg kjenner til risikoen. Jeg har allerede sagt til legen min at jeg er villig til å akseptere det.»

«Har du tatt en slik beslutning uten å snakke med meg?»

Denne gangen hørte hun forferdelsen i stemmen hans. Hun forsto hvordan det sannsynligvis hørtes ut. At hun allerede hadde holdt ham utenfor. Og kanskje hadde hun gjort det. Måten han hadde reist til Angola på, hadde knust henne. Hun hadde ønsket å kutte ham ut av livet sitt for alltid. Hun hadde nesten overbevist seg selv om å gå til en advokat. Og så hadde hun funnet ut at hun bar på hans barn. Det burde ikke ha gjort noen forskjell, men det gjorde det. På en måte som hun ikke helt forsto.

«Hvordan er det annerledes enn da du dro til Angola og tok den beslutningen uten å spørre meg?»

Han stirret på henne et øyeblikk før han svarte. «Du har rett. Jeg burde ha diskutert det med deg først. Jeg er lei for det.»

Innrømmelsen skar henne i hjertet. Men hun måtte være forsiktig. Den smerten de hadde påført hverandre … den brannen de hadde gått gjennom, forsvant ikke med bare noen få ord om anger. Det kunne være noe ingen av dem kom over. Men dette handlet om mer enn bare dem to nå.

Så hva gjorde de? Fokuserte på babyene. Og den eneste måten hun kunne komme på for å få ham til å forstå hvorfor hun var villig til å bære frem flere fostre, innebar en viss følelsesmessig risiko. Men hun ville at han skulle se virkeligheten selv. At han skulle se hvorfor beslutningen om å miste ett eller to av dem var uholdbar for henne.

«Jeg har en ultralyd senere i dag, hvis du vil være med. Og så skal jeg møte legen min. Du kan stille henne alle de spørsmålene du vil.»

Han nølte et øyeblikk før han sa: «Selvsagt kommer jeg.» Han trakk pusten dypt inn. «Jeg er på et hotellrom for øyeblikket. Og jeg blir der til vi har tid til å sette oss ned og bestemme oss for hva vi skal gjøre.»

Hun hadde forventet at han skulle si det, men det gjorde likevel vondt å høre det. Særlig nå. Hun hadde trodd at han ville vise et tegn på glede over nyheten om at hun var gravid. Uansett hva han følte for henne på et personlig plan. Selv om han kanskje følte at det nå lenket ham til henne. Til babyene.

Gi ham tid, Bella. Tid til å fordøye nyhetene.

Så kanskje det var på tide å avslutte dette møtet og la ham gjøre nettopp det. «Ok. Kanskje vi kan snakke mer etter ultralyden.» Hun kikket på klokken. «Men nå må jeg tilbake til pasienten. Han burde være ferdig med MR-undersøkelsen nå.»

«Og jeg må se hvor mye papirarbeid som har hopet seg opp mens jeg har vært borte.»

De reiste seg, og Sebs blikk beveget seg over magen hennes, som om han så noe han hadde oversett tidligere. Da de nådde utgangen, berørte han armen hennes. Hun kikket opp på ham.

«Jeg er glad på dine vegne, Bella. Virkelig. Jeg vet at du har ønsket dette så lenge.»

Han var glad på hennes vegne. Ikke for seg selv. Ikke for dem som par. Det gjorde vondt i hjertet hennes på en måte som det ikke hadde gjort de siste åtte ukene. Og hun var ikke sikker på hvordan hun noen gang skulle komme over det.

*

Seb satt i en stol på venterommet på den lille IVF-klinikken som lå i et anneks til sykehuset, og følte seg fullstendig frakoblet fra det som skjedde. Han var nummen, usikker på hvordan han skulle reagere på noe som helst. Inkludert tanken på at han skulle bli far.

To andre par var til stede, og ut fra de små berøringene og blikkene som gikk mellom dem, var de veldig forelsket. De var helt oppslukt av det nye eventyret det var å vente barn. Og likevel var han her. Alene. Han hadde følt det omtrent slik det siste året av ekteskapet deres, så han burde være vant til det nå.

Han var ikke engang sikker på hvordan de hadde kommet til dette punktet. Når kjærligheten hadde blitt så ugjenkjennelig at han ikke lenger var sikker på om ekteskapet deres var verdt å kjempe for. Han hadde halvveis håpet at hun hadde tatt avgjørelsen for ham, flyttet ut av leiligheten deres og kommet seg videre med livet sitt.

Da Bella først hadde fortalt ham at hun var gravid, hadde han fått sjokk. Han hadde trodd at hun hadde hatt en spontanabort, og siden han hadde vært ute av landet … hadde det fløyet noen tanker gjennom hodet hans, for eksempel at hun kanskje hadde funnet en annen mens han hadde vært borte. Var det ikke det han hadde håpet på? At hun skulle komme seg videre med livet sitt?

Nei, for så snart tanken hadde slått ham, hadde han avvist den. Det ville hun ikke ha gjort. Ikke uten å skille seg fra ham først.

Og bare tanken på henne med en annen mann fikk det til å krype i ham. Enten det var om åtte uker eller om åtte år. Men før han forlot Angola, hadde han akseptert at de sannsynligvis var ferdige med hverandre. At det bare var et spørsmål om tid før de signerte skilsmissedokumenter.

De sa at tiden leget alle sår, og det var kanskje sant. Men det virket som om de hadde vokst enda lenger fra hverandre siden han hadde vært borte. Og det var hans skyld. Det var han som hadde gått sin vei.

Men da han fikk øye på henne i sykehuskorridoren, kunne han ikke nekte for gleden som strømmet gjennom ham over at hun fortsatt var der, like vakker som alltid. Hun hadde ikke forsvunnet fra livet hans. I hvert fall ikke fysisk. Men følelsesmessig?

En liten bjelle over døren fikk ham ut av tankene, og han så mot inngangen. Bella. Igjen kjente han den underlige følelsen av lettelse og glede, og det tok ham et øyeblikk å reise seg for å vise henne hvor han satt. Det var et signal som hadde blitt innarbeidet i systemet hans, siden hun hadde en tendens til å komme for sent. At han gjorde det nå, når det ikke lenger var behov for det, gjorde ham urolig. Det burde vel være lettere å la være å gå fra noe som ikke fungerte?

Livet deres hadde vært så opptatt av ett mål så lenge at de ikke hadde brukt den tiden de trengte på å pleie forholdet sitt. Og det var helt åpenbart nå at det hadde vært en tabbe. En feil som kunne ha kostet dem alt.

«Beklager», mumlet hun. «Jeg hadde en pasient og kunne ikke komme meg unna.»

Han kastet et blikk ned på magen hennes og så det han hadde gått glipp av tidligere. Tegnene på graviditet var tydeligere enn han hadde innsett, eller kanskje hadde uniformen bare vært bedre til å skjule det. Eller kanskje det bare var fordi han visste sannheten. Hvis Gabriel hadde visst det, ville han sikkert ha sagt noe til ham tidligere. Og blusen hennes hang løst over magen. Han tvang blikket opp til ansiktet hennes igjen.

«Du er ikke sen. Faktisk er du fem minutter for tidlig.»

«Hm.» Hun sa det som om hun var overrasket over den informasjonen, og kastet til og med et blikk på klokken. «Det må være første gang.»

Så mye hadde forandret seg. Hun hadde forandret seg. Men det hadde han også.

Et par kom ut mens et annet ble kalt inn.

Hvordan i helvete skulle han takle å være far når han ikke engang var sikker på at han og Bella hadde en fremtid sammen?

Det gikk femten minutter med pinefull stillhet før de ble kalt inn til undersøkelsesrommet. Liz Everly, IVF-spesialisten som hadde fulgt dem gjennom de andre hjerteskjærende forsøkene, sto der med et bredt smil. Hun rakte ut hånden mot ham. «Hyggelig å se deg igjen, Seb. Jeg er så glad på deres vegne. Er du klar til å se babyene dine?»

Han svelget alle spørsmålene han hadde om sannsynligheten for at hun skulle fullføre dette svangerskapet når så mange andre hadde gått tapt. Han var ikke engang sikker på om han ønsket å se dem av frykt for at det skulle skje. Men han hadde sagt til Bella at han skulle komme, og Seb prøvde alltid å holde ord. Selv om han kanskje ikke kunne holde løftene han hadde avgitt i bryllupet deres.

Ett skritt om gangen. Du kan gjøre dette.

Men kunne han det? Akkurat nå var han ikke sikker.

Bella la seg på benken, løftet opp toppen og skjøv buksen ned. Glatt hud kom til syne. Huden han en gang hadde elsket å kysse. Først nå som magen hennes var blottet, så han at den nå hadde en tydelig kurve. Og brystene hennes var enda fyldigere enn de hadde vært før han dro til Afrika.

Han så bort. Alt var blitt så klinisk at de begge hadde begynt å se på sex som et middel til å nå et mål. Og å se på henne nå, uten at det hang over hodene deres?

Det var farlig. Han hadde kommet tilbake fra legeoppdraget med en beslutning om at hvis hun ba ham om hjelp til å bli gravid igjen, ville han foreslå en prøveseparasjon for å se om deres mål i livet i det hele tatt var forenlige lenger. Som førtifireåring hadde han slått seg til ro med at han ikke kom til å bli far. Og likevel var han her – i ferd med å se babyer han ikke engang visste eksisterte før i dag.

Hun burde ha fortalt ham det. Et glimt av sinne gikk gjennom ham. Hadde han visst det tidligere, kunne han ha forberedt seg, kanskje til og med forstått at hun ventet ikke bare ett, men tre barn.

Liz sprutet en gelépytt på Bellas mage, tok opp ultralydstaven og kjørte den gjennom glidemiddelet før hun gikk i gang. Det var stille i rommet mens hun lette etter fostrene, og plutselig fylte en kakofoni av usammenhengende lyder luften. Lyder som minnet om flere metronomer som alle hadde blitt startet på forskjellige tidspunkter. Og likevel, når man prøvde å skille dem fra hverandre, var det en rytme i dem som var kjent. Trøstende, til og med. En bom-bom, bom-bom, bom-bom som han kjente igjen. Men de var så raske.

«Er det …?» Han løftet hodet for å se på legen.

«Ja. Det er hjerteslagene deres. La oss se om de vil samarbeide, så vi kan se nærmere på dem.» Hun sveipet staven litt mer rundt og stirret på skjermen. Så stoppet hun opp. «Der. Det er to av dem. Den tredje må gjemme seg bak de andre.»

«Jeg ser ingenting.» Så sorterte han formene og så dem. Han skjønte nøyaktig hva han så på. En følelse av undring fylte ham, og han kjente sin egen hjerterytme øke. Han strakte seg automatisk etter hånden til Bella, før han stoppet opp. Hennes taushet mens han hadde vært borte, hadde gjort det ganske klart at hun ikke hadde ønsket å snakke med ham. Ikke ville jobbe med forholdet deres. Kanskje hun ikke hadde villet fortelle ham om barna i det hele tatt. Og han kunne forstå hvorfor. Han hadde forlatt henne på et veldig vanskelig tidspunkt, akkurat da de begge trodde at hun var i ferd med å spontanabortere igjen. Men hun hadde vært klar til å be om et nytt forsøk. Han hadde sett det i øynene hennes. Og han hadde ikke orket mer sorg.

Og sorgen over å aldri få være sammen med henne igjen?

«Kom ut, kom ut, hvor enn du er.» Liz rynket pannen. «Han er ganske godt klemt fast bak de andre, men akkurat nå ser jeg ingen grunn til bekymring.»

Hun klikket på et par områder på skjermen og markerte målene til babyene som lå foran. Så ga hun beskjed til Bella om at hun kunne sette seg opp og feste klærne før legen snudde seg mot dem. Uttrykket hennes var alvorlig.

Bella sperret opp øynene. «Er det noe galt?»

Seb kjente et stikk av panikk.

«Ikke som jeg kan se for øyeblikket. Jeg vil ikke legge noen demper på gleden eller spenningen over å se de små, men jeg vil gjerne snakke litt med dere begge to. Bella, vi har allerede snakket om at det er vanskelig å bære frem tre barn, og med tanke på alderen din  … Jeg skal overføre deg til doktor Lucas, som har kontor ikke langt herfra. Hun spesialiserer seg på høyrisikosvangerskap.»

Og der var det. Ordet som skremte vettet av ham. Høyrisikosvangerskap. Men det handlet ikke bare om barnas liv lenger, det handlet om hennes også.

«Er du sikker på at du ikke kan være den som følger graviditeten? Hvis jeg lover å være forsiktig?»

Liz grep om hånden hennes, slik Seb hadde villet gjøre tidligere. «Det kan jeg ikke. Du trenger spesialisert pleie og konstant overvåkning. Det kan jeg ikke gi deg. Men jeg kan gi deg noen råd.» Blikket hennes inkluderte Seb denne gangen. «Jeg vet ikke hva som foregår mellom dere to, men jeg kjente spenningen med en gang jeg kom inn i rommet. Seb, hvis du ikke kan være der for Bella, så må du ta et par skritt tilbake og la henne finne folk som kan støtte henne. Fysisk og følelsesmessig.»

Bella begynte å si noe, men han kom henne i forkjøpet. «Det er ikke noe vi ikke kan finne ut av. Jeg skal være der for Bella. Hvert eneste skritt på veien.» Dette kunne han klare. I hvert fall så lenge det tok før barna ble født. Han ville gjøre hva som helst.

«Det er jeg glad for å høre», sa Liz. «Du vil bli overrasket over hvor mange menn som ikke takler presset ved endelig å lykkes med IVF, og som velger å trekke seg tilbake følelsesmessig.»

Slik han hadde gjort da han valgte å søke på stillingen i Afrika? Skyldfølelsen vred seg i ham. Hun var gravid i sekstende uke, og han hadde allerede gått glipp av halvparten. Men han ville ikke gå glipp av enda en dag i sine barns liv.

«Du kan være sikker på én ting. Jeg vil beskytte disse babyene med livet mitt.»

Bella snudde seg for å se på ham med et merkelig uttrykk i ansiktet. Og til slutt gjorde hun det han ikke hadde vært i stand til for noen minutter siden: Hun grep hånden hans og klemte den. Men hun slapp den like raskt igjen.

Liz smilte. «Godt å høre.» Hun ga Bella en utskrift av ultralyden. «Og jeg skal skrive en lapp til doktor Lucas om at hun skal prøve å lokke den tredje babyen ut i det fri, så vi kan få se ham ordentlig. Jeg er kanskje ikke din primære fødselslege lenger, men jeg er fortsatt din venn. Jeg skal følge historien din nøye. Ring meg hvis noen av dere har noen bekymringer, ok?»

«Det skal jeg, Liz. Og tusen takk. For alt.»

«Du er mer enn velkommen. Og gratulerer igjen.»

Med det forlot legen rommet og lot ham være alene med Bella.

Før han rakk å tenke for mye på det, sa han: «Jeg synes jeg burde bo i leiligheten sammen med deg i stedet for på hotell. Jeg vet at vi ikke har bestemt oss for hva vi skal gjøre med ekteskapet vårt, men Liz gjorde det ganske åpenbart at du kommer til å trenge mye støtte, og jeg mente det jeg sa. Jeg vil være der for barna våre – for deg – hele veien. I hvert fall til de er født.»

Det merkelige uttrykket fra tidligere kom over ansiktet hennes igjen. «Jeg vil ikke at du skal føle deg forpliktet til å bo sammen med meg bare på grunn av babyene, Seb …»

«Dette er mine barn også. Jeg vil ikke ta noen sjanser.»

Det ble en pause før hun svarte. «Ok, som du sa, bare til de er født. Vi har jo et gjesterom.»

I sin iver etter å støtte henne hadde han ikke tenkt på hvor han faktisk skulle sove. Og han burde ha vært den som foreslo gjesterommet. Men kanskje en del av ham ikke hadde ønsket å ta den pausen. Ikke helt ennå. Alle de avgjørelsene kunne vente til barna var født. Alt for å unngå uro i livet hennes. I barnas liv.

«Ja, det gjør vi. Jeg flytter tingene mine hjem fra hotellet så snart vi drar herfra.»

«Ok. Og Seb, takk. For alt. Jeg mener det virkelig.»

Selv om han hadde brukt ordet hjem da han snakket om leiligheten, var han ikke lenger sikker på om det hadde noen betydning for ham. Men inntil videre ville han bli der. Og gjøre sitt ytterste for ikke å huske hvor godt det pleide å være mellom dem i begynnelsen av ekteskapet. For de dagene var for lengst forbi, og han var ikke sikker på om det var noe han kunne gjøre med det. Eller om han i det hele tatt ønsket det.

